text: Efterspurgt færge ligger stille
  19 april 2010 kl. 09.11
  Flyveforbuddet betyder, at DFDS kunne sælge alle billetter til Englandsfærgen fra Esbjerg til Harwich, men færgen sejler ikke.  
  God forretning, hvis...
  Med askeskyen hængende over store dele af Europa har mange flypassagerer set sig om efter andre måder at komme frem på. Derfor er de fleste sejlruter fuldt optaget flere dage ud i fremtiden.
  Det kunne have været en god forretning for DFDS' rute fra Esbjerg til England. Men færgen ligger uheldigvis i dok til sit årlige eftersyn.
  
  Ærgerligt 
  Det ærgrer naturligvis DFDS gul og blå, fortæller informationschef Gert Jakobsen:
  - Det kunne ikke være mere uheldigt. Der har ikke været nogen afgange mellem Esbjerg og England, og det er netop på den rute, at der har været et kæmpe behov, siger han.
   
  Først på torsdag sejler færgen igen.
  